ค. การประกอบธุรกิจของแต่ละสายผลิตภัณฑ์/กลุ่มธุรกิจ

ธุรกิจพัฒนาอสังหาริมทรัพย์

1.  ลักษณะผลิตภัณฑ์และบริการ

ธุรกิจและการดำเนินการของบริษัทฯ และบริษัทย่อย ประกอบด้วย

1.1 จูเวลเลอรี่ เซ็นเตอร์ เป็นอาคารชุดสำนักงาน สูง 34 ชั้น
ประกอบด้วยกรรมสิทธิ์ห้องชุดจำนวน 111 ห้องชุด มีพื้นที่ทั้งสิ้น 42,834 ตารางเมตร
เพื่อขายและให้เช่า ลูกค้ากลุ่มเป้าหมายคือธุรกิจที่ต้องการพื้นที่ขนาด 25-2,500 ตารางเมตร
อาคารดังกล่าวตั้งอยู่ในย่านใจกลางธุรกิจเลขที่ 138 ถนนนเรศ สี่พระยา บางรัก กรุงเทพมหานคร
โดย ณ วันที่ 31 ธันวาคม 2545 บริษัทฯ ยังคงมีกรรมสิทธิ์ห้องชุดเพื่อขายและให้เช่าจำนวน 19
ห้องชุด คิดเป็นพื้นที่ 12,975 ตารางเมตร หรือคิดเป็น 30.3% ของพื้นที่ทั้งหมด

1.2 ที่ดินสัตหีบ ที่ดินที่อยู่ในระหว่างรอการพัฒนาเป็นโครงการเพื่อการพักอาศัย มีพื้นที่ทั้งสิ้น
222-1-99 ไร่ (35.6 เฮกแทร์) ตั้งอยู่ริมทางหลวงหมายเลข 332 ตำบลบางเสร่ อำเภอสัตหีบ
จังหวัดชลบุรี

1.3 สุขาภิบาล 3 แมนชั่น อาคารชุดเพื่อการพักอาศัย สูง 19 ชั้น ประกอบด้วยห้องชุดจำนวน
1,024 ห้องชุด ตั้งอยู่ที่อาคารเลขที่ 22/1 ถนนสุขาภิบาล 3 หัวหมาก บางกะปิ กรุงเทพมหานคร
ลูกค้ากลุ่มเป้าหมายของโครงการ คือ ผู้มีรายได้ระดับกลาง ณ วันที่ 31 ธันวาคม 2545
มีห้องชุดในนามบริษัทฯ จำนวน 158 ห้องชุด คิดเป็นพื้นที่ 7,167 ตารางเมตร

1.4 เชียงใหม่ วีไอพี ทาวเวอร์ อาคารชุดเพื่อการพาณิชย์ สูง 4 ชั้น มีห้องชุดในนามบริษัทฯ
จำนวน 4 ห้องชุด คิดเป็นพื้นที่ทั้งสิ้น 891 ตารางเมตร ตั้งอยู่ที่เลขที่ 188/1-2 และ 188/5-6
หมู่ 1 ถนนห้วยแก้ว ตำบลช้างเผือก อำเภอเมือง จังหวัดเชียงใหม่

1.5 ที่ดินบริเวณถนนวัชรพล ที่ดินระหว่างการพัฒนา ประกอบด้วยที่ดินจำนวน 78-1-21 ไร่ (12.5
เฮคแทร์) เพื่อพัฒนาเป็นโครงการบ้านเดี่ยวเพื่อการพักอาศัย จำนวน 280 หน่วย

1.6 ที่ดินบริเวณถนนศรีนครินทร์ ที่ดินระหว่างการพัฒนา ประกอบด้วนที่ดินจำนวน 101-1-82 ไร่
(16.0 เฮคแทร์) เพื่อพัฒนาเป็นโครงการบ้านเดี่ยวเพื่อการพักอาศัยจำนวน 360 หน่วย

2.ตลาดอสังหาริมทรัพย์และการแข่งขัน

2.1 ตลาดบ้านเดี่ยว

ตลาดบ้านเพื่อการพักอาศัยของกรุงเทพมหานคร
มีความเจริญเติบโตเพิ่มขึ้นภายหลังจากซบเซาในช่วงหลายปีที่ผ่านมา
และเป็นตลาดที่มีการขยายตัวมากที่สุดเมื่อเทียบกับตลาดอสังหาริมทรัพย์ส่วนอื่น ปี 2545
ถือว่าเป็นปีทองของผู้พัฒนาอสังหาริมทรัพย์บางบริษัท
บ้านเดี่ยวและทาวเฮ้าส์มียอดขายเพิ่มขึ้นอย่างมีนัยสำคัญ โดยมียอดสูงถึง 32,300 หน่วยในปี 2545
ความต้องการจะยังคงมีอยู่ต่อไปโดยคาดว่าจะอยู่ที่ประมาณ 37,100 หน่วย ในปี 2546
หรือเติบโตขึ้น 15% จากปี 2545 โดยที่ราคาจะเพิ่มขึ้นประมาณ 10%

เหตุผลที่ทำให้มีความต้องการเพิ่มขึ้นนั้นเนื่องมาจาก

-   ความต้องการที่ถูกชะลอไว้ในช่วงวิกฤติเศรษฐกิจ

-   ความพร้อมของสินเชื่ออสังหาริมทรัพย์ซึ่งมีอัตราดอกเบี้ยต่ำที่สุดในรอบ 10 ปี (3.5%)
    ซึ่งช่วยให้ความสามารถในการจ่ายของผู้ซื้อเพิ่มขึ้นถึง 50%

-   อัตราดอกเบี้ยเงินฝากที่ต่ำ ส่งผลให้นักลงทุนแสวงหาการลงทุนที่ให้ผลตอบแทนที่ดีกว่า

-   มาตรการของรัฐที่ส่งเสริมการมีบ้านเป็นของตนเอง

-   จำนวนบริษัทพัฒนาอสังหาริมทรัพย์ที่ลดลง
    ส่งผลให้มีจำนวนบ้านที่เสนอขายลดลงเมื่อเทียบกับความต้องการที่มีสูง

-   การที่มี “บ้านสร้างเสร็จก่อนขาย” มากขึ้น ซึ่งเป็นการลดความเสี่ยงของผู้ซื้อบ้าน

2.2 ตลาดอาคารชุดและอพาร์ทเมนท์

ตลาดอาคารชุดยังคงมีความต้องการอยู่มาก
ทั้งจากผู้เป็นเจ้าของเองและจากเจ้าหน้าที่ของบริษัทต่างประเทศที่เช่าในพื้นที่ห้องชุดเกรด A
ในย่านใจกลางเมือง มีอาคารชุดที่เสนอขายเพิ่มขึ้นในปี 2545 จาก สต็อคที่มีอยู่เดิม 33,400
หน่วย อีกเพียง 1,600 หน่วย อัตราว่างของพื้นที่ย่านใจกลางธุรกิจลดลงเหลือ 20% ในปี 2545
จากเดิม 27% ในปี 2544 และคาดว่าอัตราการว่างของพื้นที่จะลดลงอีกในปี 2546
ที่มีความต้องการคงที่แต่มีพื้นที่เสนอขายจำกัด

ดังนั้น อาคารชุดเกรด A ในทำเลที่ดีจะมีมูลค่าเพิ่มขึ้น และคาดว่าแนวโน้มในปี 2546
จะเป็นเช่นเดียวกัน อันเนื่องมาจากสต็อคที่มีอยู่อย่างจำกัด ราคาเฉลี่ยของอาคารชุดเกรด A
ในย่านใจกลางเมืองเพิ่มขึ้น 7.8% จากปี 2544 เป็น 64,650 บาทต่อตารางเมตรในปี 2545
และคาดว่าจะเพิ่มขึ้นอีก 10% ในปี 2546 และคาดว่าราคาของเกรด B ก็จะเพิ่มขึ้นเช่นเดียวกัน

ตลาดอพาร์ทเมนท์ให้เช่าจะยังคงอยู่ในสภาพที่ดี
ซึ่งเนื่องมาจากความต้องการที่คงที่ของเจ้าหน้าที่ของบริษัทต่างประเทศในกรุงเทพมหานครในขณะที่อุปทานมีอยู่จำกัด
อัตราการเช่าในย่านใจกลางเมืองเพิ่มขึ้นจาก 90% ในปี 2544 เป็น 92% ในปี 2545
และคาดว่าจะคงที่ในปี 2546

อัตราค่าเช่าเฉลี่ยของอพาร์ทเมนท์เกรด A คาดว่าจะคงเดิมที่ประมาณ 338 บาทต่อตารางเมตร
ซึ่งการที่อัตราดอกเบี้ยต่ำที่ประมาณ 2% ทำให้การลงทุนในที่อยู่อาศัยมีความน่าสนใจ

2.3 ตลาดอาคารสำนักงาน

ความต้องการพื้นที่สำนักงานที่เพิ่มขึ้นทำให้อัตราการว่างของพื้นที่สำนักงานลดลงเหลือ 24% ในปี
2545 จาก 29% ในปี 2544 โดยในปัจจุบันมีพื้นที่ว่างประมาณ 1.7 ล้านตารางเมตร
จากพื้นที่สำนักงานทั้งหมด 7.1 ล้านตารางเมตร อย่างไรก็ตาม
คาดว่าอัตราการว่างจะไม่ลดลงอย่างรวดเร็วเนื่องจากยังคงมีพื้นที่คงเหลือจำนวนมาก
โดยเฉพาะอาคารสำนักงานเกรด B โดยคาดว่าอัตราการว่างในปี 2546 จะอยู่ที่ประมาณ 21%

อัตราค่าเช่าเฉลี่ยของอาคารสำนักงานเกรด A เพิ่มขึ้น 7.8% เป็น 410 บาทต่อตารางเมตรในปี
2545 และคาดว่าสำนักงานเกรด A ในย่านใจกลางธุรกิจจะมีมูลค่าเพิ่มขึ้นอย่างมีนัยสำคัญในปี
2546 ทั้งนี้เนื่องมาจากการที่มีจำนวนจำกัด
และกองทุนอสังหาริมทรัพย์ท้องถิ่นมีการลงทุนในอสังหาริมทรัพย์เพื่อการลงทุน

2.4 ตลาดเซอร์วิสอพาร์ทเมนท์

ตลาดเซอร์วิสอพาร์ทเมนท์ในอนาคตจะมีแนวโน้มที่ดี
ทั้งนี้จากการที่มีอุปทานของเซอร์วิสอพาร์ทเมนท์มีการเปลี่ยนแปลงเพียงเล็กน้อยในปี 2545
อัตราการเช่าในย่านใจกลางเมืองเพิ่มขึ้นเป็น 87% จาก 85% ในปี 2544
อัตราค่าเช่าเฉลี่ยของเซอร์วิสอพาร์ทเมนท์เกรด A เพิ่มขึ้น 4.8% เป็น 875 บาท ต่อตารางเมตร
อย่างไรก็ตาม การเพิ่มขึ้นของอุปทานอีกประมาณ 2,000 หน่วยในปี 2546
จะส่งผลให้อัตราเช่าลดลง

  3. ธุรกิจผลิตและจำหน่ายหินแกรนิต

1.  โรงงานผลิตหินแกรนิตของบริษัท ไทย-คามิ จำกัด ซึ่งเป็นบริษัทในเครือของบริษัทฯ
    ได้หยุดการดำเนินการตั้งแต่ปี 2543 แต่การขายสินค้าคงเหลือยังคงมีการดำเนินต่อไป

2.  เครื่องจักรในการผลิตได้ถูกจำหน่ายออกไป
    ในขณะเดียวกันที่ดินและโรงงานหินแกรนิตที่จังหวัดตาก ได้นำออกให้เช่าเป็นเวลา 5 ปี

3.  ประทานบัตรเหมืองหินแกรนิต 3 แห่งในจังหวัดตากและลำปาง
    นั้นอยู่ในระหว่างการพิจารณาที่จะให้เช่าหรือขาย